સંકટમાં ફસાયેલી મ્યુચ્યુઅલ ફંડ ઇન્ડસ્ટ્રીને રિઝર્વ બેન્ક રૂ. 50 હજાર કરોડની વિશેષ રોકડ સુવિધા આપશે - Amreli Live
27/04/2020 98
મ્યુચ્યુઅલ ફંડ્સ પર રોકડ દબાણ ઘટાડવા માટે રિઝર્વ બેંક ઓફ ઇન્ડિયાએ (RBI) આજે એક મહત્વપૂર્ણ નિર્ણય લીધો છે. RBIએ મ્યુચ્યુઅલ ફંડ માટે રૂ. 50 હજાર કરોડની વિશેષ રોકડ સુવિધાની જાહેરાત કરી છે. બજારના નિષ્ણાતોના મતે આનાથી મ્યુચ્યુઅલ ફંડ ઇન્ડસ્ટ્રી માટે હાલમાં જે લીક્વિડીટીનો પ્રશ્ન ઉભો થયો છે તેમાં તેઓને મોટી રાહત મળશે. બેંકો90 દિવસ માટે રિઝર્વ બેંક ઓફ ઇન્ડિયાની રેપો વિંડોમાંથી ભંડોળ લઈ શકે છે અને તેનો ઉપયોગ ફક્ત મ્યુચ્યુઅલ ફંડ્સને લોન આપવા અથવા તેમની પાસેના કોર્પોરેટ પેપર ખરીદવા માટે કરી શકે છે. આ યોજના 27 એપ્રિલથી 11 મે દરમિયાન કાર્યરત રહેશે. એમકે વેલ્થ મેનેજમેન્ટના રિસર્ચ હેડ જોસેફ થોમસે જણાવ્યું કે, કોરોના વાઇરસના પગલે ફ્રેન્કલિન ટેમ્પલટને ભારતમાં પોતાની 6 મ્યુચ્યુઅલ ફંડ યોજનાઓ બંધ કરી દીધા બાદ રોકાણકારોનો વિશ્વાસ નબળો પડ્યો હતો જેના કારણે અન્ય ઘણી સ્કીમોમાંથી લોકો પોતાના રૂપિયા પાછા ખેચી રહ્યા હતા. આના લીધે મ્યુચ્યુઅલ ફંડ ઇન્ડસ્ટ્રીમાં રોકડનું સંકટ સામે આવ્યું છે.
RBIના પગલાથી રોકાણકારોનો ભય દુર થશે
જોસેફ થોમસે જણાવ્યું કે, રિઝર્વ બેન્કે સમયસર આ પગલું ઉઠાવ્યું છે. વર્તમાન સમયમાં રોકાણકારોના મનમાં જે ભય છે ત્યારે તેઓનો વિશ્વાસ પાછો લાવવા માટે RBIએ મ્યુચ્યુઅલ ફંડ્સ માટે ખાસ કરીને લિક્વિડિટી સપોર્ટ પગલાં જાહેર કર્યા છે. આ રોકાણકારોના મનમાં રહેલા ભયને દૂર કરવામાં મદદ કરશે અને ઘણાને રિડમ્પશન મોડમાં આવતાં અટકાવશે.
આ ભંડોળમાંથી બેંકો મ્યુચ્યુઅલ ફંડ્સને લોન આપી શકાશે
આ અંગે કેર રેટિંગ્સે જણાવ્યું હતું કે, રિઝર્વ બેન્કના આ પગલાથી બજારમાં ગભરાટ ઓછો થશે. આ સુવિધા હેઠળ, RBI ઓછા દરે બેંકોને ભંડોળ પૂરું પાડશે અને મ્યુચ્યુઅલ ફંડ્સની પ્રવાહિતાની જરૂરિયાતોને પૂર્ણ કરવા માટે બેન્કો ભંડોળ મેળવી શકે છે. અત્યારે માર્કેટમાં લીક્વિડીટી સૌથી મોટો પ્રશ્ન છે તેવા સમયે RBIના પગલાથીમ્યુચ્યુઅલ ફંડ્સને મોટી રાહતમળશે.
ચિદમ્બરમે RBIના નિર્ણયને સમયસરનો નિર્ણય ગણાવ્યો
પૂર્વ નાણામંત્રી પી. ચિદમ્બરમે રિઝર્વ બેન્કના આ નિર્ણયનું સ્વાગત કરતા કહ્યું હતું કે, મે બે દિવસ પહેલા જ આ મામલે ચિંતા વ્યક્ત કરી હતી અને મને આનંદ છે કે મારી વાતને ધ્યાને લઇને RBIએ સમયસર રાહત જાહેર કરી છે.
રોકાણકારોના રૂ. 30 હજાર કરોડ અટક્યા છે
ગયા અઠવાડિયે, ફ્રેન્કલિન ટેમ્પલટન ફંડ હાઉસે તેની 6 ડેટ યોજના બંધ કરી હતી જેમાં મોટા પાયે નાણાં અટવાયા હતા. એક અંદાજ મુજબ આ યોજનાઓમાં રોકાણકારોના અંદાજે રૂ. 28-30 હજાર કરોડ અટવાયા છે. કોરોના વાયરસ સંકટને કારણે, આ ફંડ હાઉસોને રોકડ સમસ્યા આવી રહી છે.